b'\n_START_ARTICLE_\nLietuvos \xc5\xbeurnalist\xc5\xb3 s\xc4\x85junga\n_START_PARAGRAPH_\nLietuvos \xc5\xbeurnalist\xc5\xb3 s\xc4\x85junga (L\xc5\xbdS) \xe2\x80\x93 Lietuvos periodin\xc4\x97s spaudos darbuotojus vienijanti organizacija.\n_START_SECTION_\nIstorija\n_START_PARAGRAPH_\n1922 m. kovo 11 d. \xc4\xafkurta spaudos darbuotojus vienijanti organizacija. 1929 m. kovo 22 d. Kaune perorganizuota \xc4\xaf Lietuvos \xc5\xbeurnalist\xc5\xb3 s\xc4\x85jung\xc4\x85, atskir\xc4\x85 periodin\xc4\x97s spaudos darbuotoj\xc5\xb3 organizacij\xc4\x85. 1930 m. perregistruoti \xc4\xafstatai. Pagal juos tikruoju S\xc4\x85jungos nariu gal\xc4\x97jo b\xc5\xabti kiekvienas \xc5\xbeurnalistas Lietuvos pilietis,_NEWLINE_mok\xc4\x85s valstybin\xc4\x99 kalb\xc4\x85 ir i\xc5\xa1dirb\xc4\x99s ne ma\xc5\xbeiau kaip dvejus metus bei tebedirb\xc4\x85s periodin\xc4\x97je spaudoje k\xc5\xabrybin\xc4\xaf darb\xc4\x85, kuris jam yra pagrindinis pragyvenimo \xc5\xa1altinis. Be tikrt\xc5\xb3j\xc5\xb3 nari\xc5\xb3, L\xc5\xbdS buvo ir nariai korespondentai \xe2\x80\x93 \xc5\xbeurnalistin\xc4\xaf darb\xc4\x85 dirbantys \xc5\xbemon\xc4\x97s, kuriems darbas spaudoje n\xc4\x97ra pagrindinis pragyvenimo \xc5\xa1altinis. _NEWLINE_1935 m. Pasaulio lietuvi\xc5\xb3 kongreso metu, Kaune L\xc5\xbdS sukviet\xc4\x97 viso pasaulio lietuvi\xc5\xb3 spaudos atstov\xc5\xb3 konferencij\xc4\x85. 1934, 1937 ir 1940 m. buvo i\xc5\xa1leistas \xe2\x80\x9eLietuvos \xc5\xbeurnalist\xc5\xb3 s\xc4\x85jungos metra\xc5\xa1tis\xe2\x80\x9d. 1940 m. prad\xc5\xbeioje s\xc4\x85jungoje buvo 208 nariai._NEWLINE_1940 m. baland\xc5\xbeio 11 d. po padaryt\xc5\xb3 pakeitim\xc5\xb3 L\xc5\xbdS buvo 3 kategorij\xc5\xb3 nariai: nariai profesionalai, nariai visuomenininkai ir nariai korespondentai. Pagrindiniai L\xc5\xbdS organai buvo visuotinis susirinkimas, valdyba, garb\xc4\x97s teismas ir revizijos komisija. \xc4\xae L\xc5\xbdS valdyb\xc4\x85 buvo renkami tik nariai profesionalai. L\xc5\xbdS valybos pirmininkais buvo J. Purickis (1929-34), V. Keme\xc5\xbeys (1934-36),_NEWLINE_Izidorius Tamo\xc5\xa1aitis (1937-38), Augustinas Gricius (1939-40), Vytautas Alantas (1940). _NEWLINE_1940 m. viduryje, TSRS okupavus Lietuv\xc4\x85, s\xc4\x85jungos veikla buvo nutraukta. _NEWLINE_1946 m. Vakar\xc5\xb3 Vokietijoje (Hanau, Hesenas) lietuvi\xc5\xb3 pab\xc4\x97g\xc4\x97li\xc5\xb3 stovykloje \xc4\xafkurta Lietuvi\xc5\xb3 \xc5\xbeurnalist\xc5\xb3 s\xc4\x85junga. Nuo 1953 m. L\xc5\xbdS savo darb\xc4\x85 t\xc4\x99s\xc4\x97 JAV, Niujorke, kur ir veik\xc4\x97 iki Nepriklausomyb\xc4\x97s atk\xc5\xabrimo. (ji egzistuoja ir iki \xc5\xa1i\xc5\xb3 dien\xc5\xb3)_NEWLINE_1957 m. Lietuvoje buvo \xc4\xafkurta Lietuvos TSR \xc5\xbeurnalist\xc5\xb3 s\xc4\x85junga, veikusi kaip TSRS \xc5\xbeurnalist\xc5\xb3 s\xc4\x85jungos padalinys._NEWLINE_1990 m. Lietuvos \xc5\xbeurnalist\xc5\xb3 suva\xc5\xbeiavime buvo patvirtinti nauji \xc4\xafstatai, pagal kuriuos L\xc5\xbdS yra nepriklausoma, nepolitin\xc4\x97_NEWLINE_demokratin\xc4\x97 visuomenin\xc4\x97 profesin\xc4\x97 organizacija, vienijanti \xc5\xbeurnalistus profesionalus.\n_START_SECTION_\nFunkcijos\n_START_PARAGRAPH_\nPagrindiniai organizacijos tikslai - ginti \xc5\xbeurnalist\xc5\xb3 teises ir laisves, gerinti darbo ir gyvenimo s\xc4\x85lygas, garantuoti profesin\xc4\x97s etikos norm\xc5\xb3 laikym\xc4\x85si, r\xc5\xabpintis \xc5\xbeurnalist\xc5\xb3 mokymu, siekiant \xc5\xa1i\xc5\xb3 tiksl\xc5\xb3 aktyviai dalyvauti \xc5\xa1alies ir tarptautini\xc5\xb3 organizacij\xc5\xb3 veikloje._NEWLINE_Dabar L\xc5\xbdS i\xc5\xa1skiriami tikrieji nariai ir nariai korespondentai. Auk\xc5\xa1\xc4\x8diausias s\xc4\x85jungos valdymo organas - suva\xc5\xbeiavimas. Kas ketverius metus kvie\xc4\x8diamo suva\xc5\xbeiavimo metu yra renkamas pirmininkas. Tarp suva\xc5\xbeiavim\xc5\xb3 L\xc5\xbdS valdo Taryba, Valdyba ir pirmininkas. Taryba tvirtina strategines veiklso kryptis, s\xc4\x85matas, sptrend\xc5\xbeia kitus svarbiausius veiklos klausimus. Valdyba atsako u\xc5\xbe numatytos veiklos programos \xc4\xafgyvendinim\xc4\x85, jai \xc4\xafgyvendinti sudaro reikalingas strukt\xc5\xabras, tvirtina priemoni\xc5\xb3 plan\xc4\x85 ir atsiskaito suva\xc5\xbeiavimui. Valdyb\xc4\x85 sudaro L\xc5\xbdS pirmininkas, skyri\xc5\xb3 ir klub\xc5\xb3 pirmininkai. \xc4\xae taryb\xc4\x85 \xc4\xafeina pirmininkas, visa valdyba bei po vien\xc4\x85 atstov\xc4\x85 nuo 20 kiekvieno klubo yr skyriaus nari\xc5\xb3. Nuo 1990 iki 2003 m._NEWLINE_gegu\xc5\xbe\xc4\x97s \xc5\xbeurnalist\xc5\xb3 s\xc4\x85jungai pirmininkavo Rimgaudas Eilunavi\xc4\x8dius. XIII-ojo L\xc5\xbdS suva\xc5\xbeiavimo metu (2003 m. gruod\xc5\xbeio 6 d.) pirmininku buvo i\xc5\xa1rinktas Dainius Radzevi\xc4\x8dius.\n_START_SECTION_\n\xc5\xbdurnalist\xc5\xb3 premijos\n_START_PARAGRAPH_\nPagrindin\xc4\x97 - nuo 1992 m. kasmet skiriama V. Kudirkos premija (\xc4\xaf j\xc4\x85 pretenduoti galima tik vien\xc4\x85 kart\xc4\x85). Nuo 1998 m. \xc5\xbeurnalistai apdovanojami V. Gedgaudo premija u\xc5\xbe publicistik\xc4\x85. Nuo 2002 m. kartu su Lietuvos ra\xc5\xa1ytojais bendros s\xc4\x85jungos \xc4\xafk\xc5\xabrimo dien\xc4\x85 skiriama T. Vai\xc5\xbeganto premija. Remdamasi \xc5\xbdurnalist\xc5\xb3 etikos kodeksu L\xc5\xbdS kartu su \xc4\xafvairiomis \xc5\xbeinybomis dalyvauja kit\xc5\xb3 premij\xc5\xb3 vertinime ir teikime.'